
26 august 2021
INFORMARE DE PRESĂ
Noi prevederi pentru depozitarea gunoiului de grajd cu impact 
asupra documentației de finanțare pentru tineri fermieri și exploatații mici. 
Agenția pentru Finanțarea Investițiilor Rurale (AFIR) a publicat pe pagina web, www.afir.info, Programul de acțiune pentru protecția apelor împotriva poluării cu nitrați proveniți din surse agricole (Programul de Acțiune) și Codul de bune practici agricole pentru protecția apelor împotriva poluării cu nitrați proveniți din surse agricole (Codul)- actualizate. 
Aceste documente conțin prevederi aplicabile măsurilor de mediu și climă și submăsurilor 4.1 – Investiții în exploatații agricole, 6.1 - Sprijin pentru instalarea tinerilor fermieri și 6.3 - Sprijin pentru dezvoltarea fermelor mici, din cadrul Programului Național de Dezvoltare Rurală 2014-2020 (PNDR 2020). 

Precizăm că este important ca fermierii să cunoască prevederile acestor documente și să facă totodată distincția între acestea. 

Astfel, Programul de acțiune pune în aplicare măsurile obligatorii prevăzute în anexa nr. 4 din HG nr. 964/ 2000 privind aprobarea Planului de Acțiune pentru protecția apelor împotriva poluării cu nitrați proveniți din surse agricole, cu modificările și completările ulterioare și măsurile stabilite în Codul de Bune Practici Agricole elaborat în conformitate cu Directiva Nitrați (DIRECTIVA CONSILIULUI 91/676/CEE din 12 decembrie 1991 privind protecția apelor împotriva poluării cu nitrați proveniți din surse agricole). Totodată, prevederile Programului de acțiune sunt obligatorii pentru toți fermierii care dețin sau administrează exploatații agricole și pentru autoritățile administrației publice locale ale comunelor, orașelor și municipiilor pe teritoriul cărora există exploatații agricole.

Codul de bune practici agricole este un document cu caracter voluntar, care conține și exemple de bune practici care exced măsurile obligatorii cu rol de prevenire și reducere a poluării cu nitrați din surse agricole. 

Una dintre cele mai importante modificări aduse celor două documente, cu implicații în elaborarea proiectelor, se referă la metodologia de calcul a dimensionării platformelor de depozitare a gunoiului de grajd. 
Potrivit acestei metodologii, dimensionarea se calculează pe baza indicilor de excreție a animalelor deținute iar noul mod de calcul este inclus ca anexă la ghidurile solicitantului și poate fi consultată pe site-ul AFIR, în secțiunea dedicată măsurilor 6.1 și 6.3 (Anexa nr. 8, respectiv Anexa 9). 

Astfel, este imperios necesar ca în vederea depunerii cererilor de finanțare în cadrul noilor sesiuni de primire, solicitanții de fonduri să actualizeze documentația potrivit acestor noi norme. 
Documentele actualizate pot fi consultate și la adresa https://apanoastra.ro/atentie-codul-de-bune-practici-agricole-a-devenit-voluntar-pentru-fermieri-programul-de-actiune-a-ramas-insa-obligatoriu. ▊

